## Pravilnik o mjeriteljskim zahtjevima za taksometre

### NN 13/1996 (16.2.1996.), Pravilnik o mjeriteljskim zahtjevima za taksometre

# DRŽAVNI ZAVOD ZA NORMIZACIJU I MJERITELJSTVO

Na temelju članka 22. Zakona o mjeriteljskoj djelatnosti ("Narodne
novine" br. 11/94) ravnatelj Državnog zavoda za normizaciju i mjeriteljstvo
donosi

## PRAVILNIK

### O MJERITELJSKIM ZAHTJEVIMA ZA TAKSOMETRE

I. O P Ć E O D R E D B E

Članak 1.

Ovim se pravilnikom propisuju mjeriteljski zahtjevi koje moraju zadovoljavati
taksometri, izradbeni zahtjevi za taksometre, zahtjevi za ugradnju taksometara,
tipno ispitivanje taksometara i ovjeravanje taksometara.

Članak 2.

Taksometri su mjerila koja stalno prilikom uporabe na osnovi izmjerene
duljine prijeđenoga puta i vremena uporabe vozila automatski izračunavaju
i pokazuju cijenu vožnje.

Članak 3.

Taksometri mjere duljinu prijeđenoga puta prema broju okretaja pogonskoga
kotača vozila kad se vozilo kreće brzinom većom od granične brzine, a vrijeme
uporabe prema proteklom vremenu kad se vozilo kreće brzinom manjom od granične
brzine ili kad stoji.

Duljina prijeđenoga puta mjeri se metrima ili kilometrima, a vrijeme
uporabe u sekundama, minutama ili satima.

Članak 4.

U smislu ovog pravilnika smatra se da je:

- stalnica "k" taksometra - veličina koja navodi vrijednost
ulaznog signala potrebnog za pokazivanje i zapisivanje duljine prijeđenoga
puta od 1 kilometra, a izražava se brojem okretaja po kilometru (k =....okr/km)
ili impulsima po kilometru (k =....imp/km)

- koeficijent "w" vozila - veličina koja navodi vrijednost
izlaznog signala, a koja nastaje na priključnom mjestu taksometra i vozila
(na mjenjaču ili na osovini kotača), i to pod normalnim uvjetima ispitivanja
duljine prijeđenoga puta od 1 kilometra, a izražava se brojem okretaja
po kilometru (w =....okr/km) ili impulsima po kilometru (w =....imp/km)

- opseg pogonskoga kotača vozila - srednja vrijednost duljine prijeđenoga
puta svakoga pogonskoga kotača kod punog okretaja u normalnim uvjetima
ispitivanja i propisanom postupku, a izražava se u obliku: "I =....mm"

- granična brzina - stalnica kojom se određuje kriterij rada računskog
uređaja; računski uređaj obrađuje obavijesti o duljini prijeđenoga puta
kad se vozilo kreće brzinom većom od granične brzine, a obavijesti o proteklom
vremenu kad se vozilo kreće brzinom manjom od granične brzine ili kad stoji

- putni pogon - obavijest o duljini prijeđenoga puta koju računski uređaj
obrađuje i iskazuje kao cijenu vožnje kad se vozilo kreće brzinom većom
od granične brzine

- vremenski pogon - obavijest o vremenu uporabe koju računski uređaj
obrađuje i iskazuje kao cijenu vožnje kad se vozilo kreće brzinom manjom
od granične brzine ili kad stoji

- otkucaj (skok) taksometra - povećanje cijene vožnje za jedan podjeljak

- početna udaljenost - duljina prijeđenoga puta koju vozilo treba prijeći
od trenutka uključivanja taksometra do trenutka prvog otkucaja kad se vozilo
kreće brzinom većom od granične brzine, pri čemu je cijena vožnje za početnu
udaljenost uračunana u cijenu polaska

- početni vremenski razmak - vrijeme koje treba proteći od trenutka
uključivanja taksometra do trenutka prvog otkucaja kad se vozilo kreće
brzinom manjom od granične brzine ili kada stoji, pri čemu je cijena vožnje
za proteklo vrijeme uračunana u cijenu polaska

- osnovna udaljenost - duljina prijeđenoga puta koju vozilo treba prijeći
između bilo koja dva uzastopna otkucaja taksometra kad se vozilo kreće
brzinom većom od granične brzine, a određena je brojem ulaznih signala
što se odnose na duljinu prijeđenoga puta potrebnih da se cijena vožnje
poveća za jedan podjeljak; promjenom toga broja potrebnih signala promijenit
će se duljina osnovne udaljenosti, odnosno cijene za 1 kilometar vožnje

- osnovni vremenski razmak - vrijeme koje treba proteći između bilo
koja dva uzastopna otkucaja taksometra kad se vozilo kreće brzinom manjom
od granične brzine ili kad stoji, a određen je brojem signala što se odnose
na vrijeme uporabe potrebno da se cijena poveća za jedan podjeljak; promjenom
toga broja potrebnih signala promijenit će se trajanje osnovnoga vremenskog
razmaka, odnosno cijena za 1 sat vožnje brzinom manjom od granične brzine
ili za 1 sat stajanja

- tarifa - stavka iz cjenika taksi - usluga koja određuje cijenu obavljene
usluge vožnje u određenim uvjetima (npr. dnevna - TARIFA 1, noćna - TARIFA
2 i dr.)

- tarifni (radni) položaj taksometra - položaj u kojem se izračunava
i pokazuje cijena vožnje, a na osnovi odabrane tarife.

II. I Z R A D B E N I    Z A H T J E V I

*A. Opći zahtjevi*

Članak 5.

Taksometar se sastoji od ovih sklopova i uređaja:

1. okvir s vanjskim ovojem - kućište

2. računski uređaj

3. pokazni uređaj

4. električna rasvjeta

5. upravljački uređaj

6. prilagodni uređaj

Osim sklopova i uređaja iz stavka 1. ovog članka, elektronički taksometri
trebaju biti opskrbljeni rezervnim izvorom napajanja električnom energijom.

Članak 6.

Taksometru iz članka 5. ovoga pravilnika mogu se dodavati i drugi uređaji
među kojima i:

1. tiskaljka koja cijenu vožnje tiska na kartici ili vrpci

2. električni indikatorski uređaj unutar vozila ili na vozilu koji jasno
pokazuje je li taksometar uključen na jednu od tarifa (zauzetost vozila)
ili se nalazi u položaju "slobodan".

Dodavanjem taksometru uređaja iz stavka 1. ovoga članka ne smije se
utjecati na njegov ispravan rad.

Članak 7.

Sastavni dijelovi taksometra moraju biti od gradiva koje u uvjetima
normalne uporabe neće promijeniti svoja svojstva tako da bi to moglo utjecati
na skup mjeriteljskih svojstava i značajki propisanih ovim pravilnikom.

Članak 8.

Kućištem se osigurava učvršćenost svih dijelova taksometra te učvršćenost
taksometra u vozilo.

U normalnim radnim uvjetima svi unutarnji dijelovi taksometra moraju
biti kućištem zaštićeni od vode, vlage, prašine i mehaničkih nečistoća.

Svi unutarnji dijelovi taksometra štite se od dodira i nenamjernih oštećenja
kućištem, koje u svrhu nadziranja otvaranja ima propisana mjesta za žigosanje.

Članak 9.

Taksometar mora imati električnu rasvjetu za osvjetljavanje pokaznog
uređaja, a koja ne smije zasljepljivati.

Električnu rasvjetu iz stavka 1. ovog članka ne moraju imati taksometri
s električnom digitalnom ljestvicom.

Svjetlosni se izvor treba moći mijenjati tako da se ne oštete žigovi
taksometra.

Članak 10.

Taksometar mora biti izrađen tako da računski uređaj izračunava cijenu
vožnje, a da pokazni uređaj pokazuje tu cijenu, i to na osnovi duljine
prijeđenoga puta (putni pogon) kad se vozilo kreće brzinom većom od granične
brzine ili na osnovi vremena uporabe (vremenski pogon) kad se vozilo kreće
brzinom manjom od granične brzine ili kad stoji.

Članak 11.

Granična brzina određuje se odnosom cijene za 1 sat stajanja i cijene
za 1 kilometar vožnje, odnosno

granična brzina ![](dodaci/1996/0211-01.gif)![](dodaci/1996/0211-02.gif) ![](dodaci/1996/0211-03.gif)

Vrijeme prebacivanja s putnoga pogona na vremenski pogon ili s vremenskoga
pogona na putni pogon iznosi:

1. za elektroničke taksometre najviše 5 s

2. za mehaničke i elektromehaničke taksometre najviše 10 s.

Članak 12.

Putni pogon ostvaruje se preko pogonskih kotača, pri čemu vožnja unatrag
ne smije smanjiti iskazanu cijenu vožnje ili duljinu prijeđenoga puta.

Vremenski pogon ostvaruje se s pomoću mehaničkog ili elektroničkog sata,
koji ne smije početi raditi dok se taksometar upravljačkim uređajem ne
dovede u tarifni položaj.

Kad se mehanički sat navija ručno, mora raditi najmanje 8 sati bez ponovnog
navijanja ili 2 sata ako je ponovno navijanje neophodna radnja koja prethodi
početku rada taksometra.

Kada se mehanički sat navija električnim putem, navijanje se obavlja
automatski.

Elektronički sat mora biti spreman za rad neprekidno.

*B. Računski uređaj*

Članak 13.

Računski uređaj mora zadovoljavati ove uvjete:

1. Kod putnoga pogona prvi otkucaj taksometra mora se javiti nakon što
se prijeđe početna udaljenost, a idući otkucaji kad se prijeđe osnovna
udaljenost. Omjer između početne i osnovne udaljenosti mora biti jednak
za sve tarife;

2. Kod vremenskoga pogona prvi otkucaj taksometra mora se javiti nakon
što protekne početni vremenski razmak, a idući otkucaji kad protekne osnovni
vremenski razmak. Omjer između početnoga i osnovnoga vremenskog razmaka
mora biti jednak za sve tarife;

3. Odnos između početne i osnovne udaljenosti mora biti isti kao odnos
između početnoga vremenskog razmaka i osnovnoga vremenskog razmaka pri
bilo kojoj tarifi.

Kad tarifom nisu predviđeni početna udaljenost i početni vremenski razmak,
oni moraju biti jednaki osnovnoj udaljenosti, odnosno osnovnom vremenskom
razmaku.

Članak 14.

Računski uređaj mora biti konstruiran tako da se mogu odabrati najmanje
tri tarife i da se može namještati u skladu s promjenom tarife.

Kad je broj tarifnih položaja predviđen konstrukcijom taksometra veći
od broja tarifa koje se primjenjuju, računanje i pokazivanje cijene vožnje
temelji se na tarifama koje se primjenjuju, pri čemu se posljednja tarifa
koja se primjenjuje mora ponoviti još toliko puta kolika je razlika u broju
predviđenih tarifa i tarifa koje se primjenjuju.

Članak 15.

Računski uređaj mora biti konstruiran tako da se stalnica "k"
taksometra može skokovito mijenjati.

*C. Pokazni uređaj*

Članak 16.

Pokazni uređaj mora biti konstruiran tako da se svaki prikaz s pokaznog
uređaja može očitati lako, pouzdano i nedvojbeno, i to pri dnevnom svjetlu
i pri električnoj rasvjeti s udaljenosti najmanje 2 m i vidnoj izoštrenosti
od 80%.

Članak 17.

Pokazni uređaj taksometra sastoji se od ovih sklopova:

1. indikatora uključenosti taksometra (odabrane tarife)

2. pokazivala cijene vožnje

3. pokazivala ukupnih vrijednosti.

Članak 18.

Indikator uključenosti taksometra stalno jasno označuje dovođenje taksometra
u jedan od tarifnih položaja.

Članak 19.

Pokazivalo cijene vožnje mora imati najmanje četiri brojčana mjesta.
Visina brojeva mora biti najmanje 10 mm.

U trenutku dovođenja taksometra iz položaja "slobodan" u tarifni
položaj s pomoću upravljačkog uređaja na pokazivalu se mora pojaviti tarifom
utvrđeni iznos koji označuje cijenu polaska.

Pokazivalo iz stavka 1. ovog članka mora biti izvedeno tako da se može
mijenjati vrijednost podjeljka.

Članak 20.

Pokazivala ukupnih vrijednosti pokazuju ove vrijednosti:

1. ukupnu duljinu prijeđenoga puta vozila (u km)

2. ukupnu duljinu prijeđenoga puta vozila s putnicima (u km)

3. ukupan broj radnih vožnji

4. ukupan broj naplaćenih jedinica (otkucaja taksometra).

Pokazivala iz stavka 1. ovog članka moraju imati najmanje četiri brojčana
mjesta. Visina brojeva mora biti najmanje 4 mm.

Pokazivala ukupnih vrijednosti moraju raditi tako da na prethodno pokazanu
vrijednost dodaju vrijednosti iz stavka 1. ovog članka pri jednokratnoj
vožnji, a da pri tome ne ponište već zabilježene vrijednosti.

Pokazivala iz stavka 1. ovog članka moraju biti tako konstruirana da
se ne mogu poništiti zabilježene vrijednosti.

Članak 21.

Pokazni uređaj može imati pokazivalo ukupnih dodataka na cijenu vožnje
(npr. dodatak za prtljagu).

Pokazivalo ukupnih dodataka na cijenu vožnje mora imati najmanje dva
brojčana mjesta. Visina brojeva mora biti najmanje 4 mm.

Članak 22.

Pokazivala pokaznog uređaja mogu biti izvedena:

1. u obliku digitalne ljestvice s brojevima na disku

2. u obliku digitalne ljestvice s brojevima na bubnju

3. u obliku elektroničke digitalne ljestvice.

Brojevi na pokazivalu trebaju biti u jednom redu, odnosno trebaju biti
poravnani.

Članak 23.

Kod elektroničkog taksometra čija su pokazivala izrađena u obliku elektroničke
digitalne ljestvice rezervni izvor napajanja električnom energijom mora
omogućiti da se podaci zabilježeni u spremištu podataka sačuvaju najmanje
72 sata.

*D. Upravljački uređaj*

Članak 24.

Upravljačkim uređajem taksometra dovodi se taksometar iz položaja "slobodan"
u jedan od tarifnih položaja i utvrđuje cijena vožnje nakon završetka vožnje,
nakon čega se on ponovno dovodi u položaj "slobodan".

Upravljački uređaj povezan je s drugim sklopovima taksometra tako da
u položaju "slobodan":

1. pokazivalo cijene vožnje nema prikaza ili pokazuje nulu

2. putni i vremenski pogon ne utječu na pokazivalo cijene vožnje

3. pokazivalo koje pokazuje ukupnu duljinu prijeđenoga puta mora biti
uključeno

4. druga pokazivala ukupnih vrijednosti moraju biti isključena.

Članak 25.

Iz položaja "slobodan" taksometar se dovodi u jedan od tarifnih
položaja, koji moraju biti uzastopce poredani po rastućim vrijednostima
tarife.

U svakom tarifnom položaju:

1. mora biti uključen putni ili vremenski pogon

2. moraju biti uključena sva pokazivala ukupnih vrijednosti

3. može biti uključeno pokazivalo ukupnih dodataka na cijenu vožnje.

Članak 26.

U položaju "plaća se" utvrđuje se ukupna cijena vožnje.

U položaju "plaća se":

1. vremenski pogon mora biti isključen, a putni pogon mora biti uključen
na najnižu tarifu

2. sva pokazivala ukupnih vrijednosti moraju biti uključena.

Članak 27.

Upravljački uređaj taksometra mora biti izveden:

1. tako da bez obzira na to koji je tarifni položaj odabran taksometar
ne može doći u položaj "slobodan" dok ne prođe kroz položaj "plaća
se"; taksometar se može dovesti u položaj "plaća se", a
da ne prođe kroz tarifne položaje koji slijede iza odabranoga položaja

2. tako da iz položaja "plaća se" taksometar se ne može dovesti
ni u jedan od tarifnih položaja dok ne prođe kroz položaj "slobodan".

*E. Prilagodni uređaj*

Članak 28.

Stalnica "k" taksometra mora se moći prilagoditi koeficijentu
"w" vozila s pomoću prilagodnog uređaja taksometra tako da pogreške
mjerenja budu unutar granica najvećih dopuštenih pogrešaka propisanih ovim
pravilnikom.

Prilagodni uređaj taksometra se može nalaziti u unutrašnjosti taksometra
ili na kućištu.

*F. Najveće dopuštene pogreške*

Članak 29.

Taksometri moraju raditi u ovim referentnim uvjetima:

1. temperatura: od - 100C do +500C;

2. napon napajanja: od 10 V do 15 V istosmjerne struje.

Najveće dopuštene pogreške propisane ovim pravilnikom vrijede u referentnim
uvjetima iz stavka 1. ovog članka.

Članak 30.

Najveće dopuštene pogreške prije ugradnje taksometra u vozilo mogu biti
unutar granica:

a) pri putnom pogonu:

1. za početnu udaljenost ± 2% njezine stvarne vrijednosti; kad je početna
udaljenost manja od 1000 metara, apsolutna pogreška iznosi najviše ± 20
m

2. za zbroj osnovnih udaljenosti ± 2% njegove stvarne vrijednosti

3. za pokazivala ukupno prijeđenih udaljenosti ± 2% stvarne vrijednosti
prijeđenih udaljenosti

b) pri vremenskom pogonu:

1. za početni vremenski razmak ± 3% njegove stvarne vrijednosti; ako
je početni vremenski razmak manji od 10 min, apsolutna pogreška iznosi
najviše ± 20 s

2. za zbroj osnovnih vremenskih razmaka ± 3% njihove stvarne vrijednosti.

Članak 31.

Najveće dopuštene pogreške nakon ugradnje taksometra u vozilo mogu biti
unutar granica:

a) pri putnom pogonu:

1. za početnu udaljenost ± 3% njezine stvarne vrijednosti; ako je početna
udaljenost manja od 1000 m, apsolutna pogreška iznosi ± 30 m

2. za zbroj osnovnih udaljenosti ± 3% njegove stvarne vrijednosti

3. za pokazivala ukupno prijeđenih udaljenosti ± 3% stvarne vrijednosti
prijeđenih udaljenosti

b) pri vremenskom pogonu:

1. za početni vremenski razmak ± 3% njegove stvarne vrijednosti; ako
je početni vremenski razmak manji od 10 min, apsolutna pogreška iznosi
najviše ± 20 s

2. za zbroj osnovnih vemenskih razmaka ± 3% njegove stvarne vrijednosti.

III. N A T P I S I   I   O Z N A K E

Članak 32.

Natpisi i oznake na taksometru moraju biti ispisani na hrvatskom jeziku
latiničnim pismom.

Natpisi i oznake na taksometru moraju biti jasno vidljivi i čitljivi
u svim radnim uvjetima te ispisani tako da se ne mogu izbrisati ni skinuti.

Članak 33.

Taksometar ima ove natpise i oznake:

a) na prikladnom mjestu na ploči pokaznog uređaja:

1. ime ili naslov, odnosno znak proizvođača

2. oznaka tipa, tvornički broj taksometra i godinu proizvodnje

3. službenu oznaku tipa taksometra

4. vrijednost stalnice "k" taksometra izraženu u okr/km ili
imp/km

5. registarski broj vozila u koje je ugrađen taksometar

b) "cijena vožnje" - kod pokazivala cijene vožnje

c) "dodatak" - kod pokazivala ukupnih dodataka na cijenu vožnje

d) "kuna" - kod pokazivala cijene vožnje i pokazivala ukupnih
dodataka na cijenu vožnje

e) kod indikatora koji označuje u kojem je radnom položaju taksometar:

1. "slobodan" - kad je taksometar u tom položaju

2. "tarifa 1, 2, 3.." ili "tarifa I, II, III.."
- kad je taksometar u jednom od tarifnih položaja

3. "plaća se" - kad je taksometar u položaju u kojem se utvrđuje
cijena vožnje

f) kod pokazivala ukupnih vrijednosti

1. "ukupno km" - kod pokazivala ukupne duljine prijeđenoga
puta

2. "plaćeno km" - kod pokazivala ukupne duljine prijeđenoga
puta s putnicima

3. "broj vožnji" - kod pokazivala ukupnoga broja radnih vožnji

4. "broj jedinica" - kod pokazivala ukupnoga broja naplaćenih
otkucaja

5. "broj dodataka" - kod pokazivala ukupnoga broja naplaćenih
dodataka, ako pokazivalo postoji.

IV. Z A H T J E V I   U G R A D NJ E

Članak 34.

Taksometar se ugrađuje u vozilo tako da vozač i putnik mogu sa svoga
sjedala jasno očitati prikaz s taksometra, a svi dijelovi taksometra, uključujući
i prijenosne elemente, moraju istodobno biti zaštićeni od nenamjernih oštećenja.

Članak 35.

Nakon ugradbe i obavljenog ispitivanja u vozilo se pokraj taksometra
ili na sam taksometar na vidljivu mjestu stavlja propisana naljepnica sa
značajkama bitnim za uporabu mjerila.

Poslije svakoga ispitivanja u ovlaštenom mjeriteljskom laboratoriju
potrebno je zamijeniti naljepnicu sa značajkama bitnim za uporabu mjerila
ako je došlo do promjene podataka.

Članak 36.

Na taksometru moraju biti žigosani ovi sklopovi:

1. završeci spojeva između taksometra i vozila

2. prilagodni uređaj taksometra i spojno mjesto gdje je on uključen
u spojni vod

3. kućište, sukladno tipnom odobrenju

Osim dijelova iz stavka 1. ovog članka, na taksometru mogu biti žigosani
i drugi dijelovi, sukladno tipnom odobrenju.

U slučaju opasnosti smiju se ukloniti samo žigovi s dijelova iz stavka
1. točke 2. i 3. ovoga pravilnika.

O vremenu i okolnostima pod kojima je došlo do uništenja žigova sastavlja
se zapisnik.

V. T I P N O   I S P I T I V A NJ E

Članak 37.

Tipno ispitivanje taksometra obavlja se u skladu s odredbama ovoga pravilnika
i drugim propisima.

Na tipno ispitivanje podnosi se traženi broj prototipova iste vrste
taksometra.

Prototip taksometra koji zadovoljava zahtjeve propisane ovim pravilnikom
i drugim propisima označuje se službenom oznakom tipa taksometra.

VI. O V J E R A V A NJ E

Članak 38.

Taksometar, nov ili popravljen, prije ugradbe mora biti ispitan, a ispitivanjem
se utvrđuje sukladnost s tipnim odobrenjem i ispravnost taksometra.

Taksometar sukladan podacima iz tipnog odobrenja, a koji ima vrijednost
mjerenih veličina unutar granica najvećih dopuštenih pogrešaka propisanih
u članku 30. ovoga pravilnika, žigoše se u skladu s odredbom članka 36.
ovoga pravilnika i na njega se stavlja naljepnica za označivanje stalnice
"k" taksometra te naljepnica za označivanje obavljenog servisa.

Članak 39.

Taksometar koji se prvi put ugrađuje u vozilo mora biti ispitan zajedno
s cijelom instalacijom.

Taksometar sukladan podacima iz tipnog odobrenja, a koji ima vrijednosti
mjerenih veličina unutar granica najvećih dopuštenih pogrešaka propisanih
u članku 31. ovoga pravilnika, žigoše se u skladu s odredbom članka 36.
ovoga pravilnika i na njega se stavlja naljepnica za označivanje stalnice
"k" taksometra, naljepnica sa značajkama bitnim za uporabu mjerila
te godišnji ovjerni žig u obliku naljepnice.

Članak 40.

Ponovno ispitivanje i ovjeravanje sastoji se od pregleda taksometra
i instalacije, ispitivanja s ispitnim uređajem i ispitivanja na ispitnoj
stazi ili ispitnim valjcima.

Pregled taksometra i instalacije sastoji se od provjere:

- sukladnosti taksometra s tipnim odobrenjem

- neoštećenosti žigova na mjerilu i drugim ugrađenim dijelovima

- veličine opsega pogonskoga kotača vozila (odgovara li ona veličini
zapisanoj na naljepnici s bitnim značajkama za uporabu mjerila).

Taksometar koji zadovoljava propisane mjeriteljske zahtjeve ovjerava
se godišnjim ovjernim žigom u obliku naljepnice, na njega se stavlja naljepnica
sa značajkama bitnim za uporabu mjerila i žigoše na svim mjestima propisanim
člankom 36. ovoga pravilnika.

Članak 41.

Mjerenje pogreške kod ugradbe i tijekom uporabe obavlja se pod normalnim
uvjetima, a to su:

- teret vožen u vozilu odgovara težini dvije odrasle osobe, uključujući
vozača, što je u prosjeku oko 150 kilograma

- gume su pod tlakom propisanim od proizvođača i u dobru stanju u skladu
sa propisima o sigurnosti prometa koji su na snazi

- vozilo se kreće na vlastiti pogon na razini tla u ravnoj liniji brzinom
od 40 km/h.

Pogreške mjerenja kod ugradbe i tijekom uporabe moraju se nalaziti unutar
granica najvećih dopuštenih pogrešaka propisanih člankom 30. i 31. ovoga
pravilnika.

Članak 42.

Rezultati pregleda i ispitivanja unose se u izvještaj o ispitivanju
i čuvaju 3 (tri) godine.

VII. P R I J E L A Z N E   I   Z A V R Š N E   O D R E D B E

Članak 43.

Danom stupanja na snagu ovoga pravilnika prestaju vrijediti odredbe
Pravilnika o metrološkim uvjetima za taksometre ("Narodne novine",
br. 53/91).

Članak 44.

Taksometri koji imaju tipno odobrenje izdano prema Pravilniku o metrološkim
uvjetima za taksometre ("Narodne novine", br. 53/91), a ne zadovoljavaju
zahtjeve iz članka 17. i 20. ovoga pravilnika mogu se upotrebljavati i
podnositi na ovjeravanje do 31. prosinca 2.000 godine.

Članak 45.

Ovaj pravilnik stupa na snagu osmoga dana od dana objavljivanja u "Narodnim
novinama".

Klasa: 011-02/95-03/07 Urbroj: 558-03/1-96/1 Zagreb, 6. veljače 1996.

Ravnatelj Državnog zavoda za normizaciju i mjeriteljstvo
**dr. Jakša Topić, dipl. ing.,** v. r.

Pravilnik, NN 13/1996-211